Ποσειδώνας Γιαννόπουλος

Ο Ποσειδώνας Γιαννόπουλος (Βρυξέλλες, Βέλγιο) είναι Έλληνας ραδιοφωνικός παραγωγός, στιχουργός και τηλεπαρουσιαστής.

Βιογραφία 
Γεννήθηκε στις Βρυξέλλες στα τέλη της δεκαετίας του ‘60, όπου μεγάλωσε και ολοκλήρωσε τις σπουδές του. 

Με τον επαναπατρισμό της οικογένειας του στην Ελλάδα, σπούδασε Αρχιτεκτονικό σχέδιο, Διακοσμητική εσωτερικών - εξωτερικών χώρων και γραφικές τέχνες στον «Αθηναϊκό Καλλιτεχνικό Τεχνολογικό Όμιλο». Μιλάει εκτός από την Ελληνική, την Γαλλική και την Αγγλική γλώσσα.

Επαγγελματική καριέρα 
Λόγω οικονομικών δυσκολιών της οικογένειας του ξεκίνησε να εργάζεται από τα 16 του χρόνια, ταυτόχρονα με το σχολείο. Από πλασιέ βιβλίων και πωλητής σε καταστήματα ρούχων μέχρι ηχολήπτης και φωτιστής σε κέντρα και κυρίως πωλητής σε δισκοπωλεία. Μέχρι τη στιγμή που ξεκινάει το ταξίδι του στον χώρο των Μέσων Μαζικής Επικοινωνίας.  

Το 1987 εργάζεται ως βοηθός του Γιώργου Μαύρου στην εφημερίδα «Ελευθεροτυπία», την εποχή που ο δημοσιογράφος παρουσίαζε ένα μεγάλο αφιέρωμα στο «Αρχείο του Εμφυλίου Πολέμου».

Στα τέλη της δεκαετίας του ’80 ξεκινάει στην Ελλάδα η ιδιωτική ραδιοφωνία. Εργάζεται στον πρώτο ιδιωτικό ραδιοφωνικό σταθμό, τον Top FM 92,3 παρουσιάζοντας την πρώτη του δίωρη ραδιοφωνική εκπομπή με τίτλο «6ος Όροφος».

Το 1989 μετακομίζει στον Ant1 97,2 όπου παρουσιάζει την καθημερινή εκπομπή «Μουσικό Express».

Την ίδια χρονιά ξεκινά και την μουσική αρθρογραφία, γράφοντας δισκοκριτικές στο νεανικό περιοδικό «Ποπ Κορν».

Στις αρχές της δεκαετίας του ’90 και με την έναρξη του Ant1 TV, συμμετέχει στην τηλεοπτική εκπομπή «Μonitor».

Στα τέλη του 1990 αποχωρεί από τον Ant1 Radio και TV, μεταγράφεται στον Σκάϊ 100,3 όπου και παραμένει για έναν χρόνο.

Το 1991, επιστρέφει στον Ant1 97,2 με την εκπομπή «Μουσικό Express».

Το 1997, αρθρογραφεί στην εφημερίδα «Βραδινή». Ταυτόχρονα, μετακομίζει από τον Ant1 97,2 στον Sfera 102,2 όπου και παραμένει για τα επόμενα 13 χρόνια, περνώντας και από την θέση του Διευθυντή Προγράμματος την διετία 2008-2009.

Στα τέλη της δεκαετίας του ‘90, υπογράφει και τους πρώτους του στίχους, οι οποίοι μέχρι σήμερα του χάρισαν συνεργασίες με πολλούς τραγουδιστές όπως τους Νατάσα Θεοδωρίδου, Γιάννη Πλούταρχο, Πέγκυ Ζήνα, Στέλιο Ρόκκο, Νίκο Βέρτη, Τάμτα και άλλους, αλλά και δύο στιχουργικές συμμετοχές στην Eurovision. Το 2007 με το «Comme ci -Comme ca» με την Ευρυδίκη και τον Δημήτρη Κοργιαλά για την εκπροσώπηση της Κύπρου και το 2008 με το «Secret combination» και την Καλομοίρα που εκπροσώπησε την Ελλάδα και κέρδισε την τρίτη θέση.

Από το 2000 μέχρι το 2005 δραστηριοποιήθηκε και στον χώρο των δισκογραφικών παραγωγών, υπογράφοντας την διεύθυνση παραγωγής δίσκων πολλών γνωστών καλλιτεχνών. 

Από το 1999 και για μία δεκαετία, δημιουργεί και επιμελείται live προγράμματα σε νυχτερινά κέντρα και μουσικές σκηνές με γνωστότερες τις συνεργασίες του με την Νατάσα Θεοδωρίδου, τον Γιάννη Κότσιρα την Ελένη Τσαλιγοπούλου και άλλους.

Την τριετία 2007-2010 επιστρέφει στον χώρο της μουσικής αρθρογραφίας, υπογράφοντας την στήλη «Music» στο περιοδικό Downtown.

Ραδιοφωνικά, το 2010 αποχωρεί από τον Sfera 102,2 και μετακομίζει στον Love 97,5 όπου παρουσιάζει μέχρι και σήμερα την μεσημβρινή ζώνη 15:00-17:00.

Κατά την διάρκεια της 30χρονης πορείας του στα media πήρε πάνω από 300 ραδιοφωνικές συνεντεύξεις από σπουδαίους κλασικούς καλλιτέχνες  όπως οι: Χάρις Αλεξίου, Γιώργος Νταλάρας, Μελίνα Μερκούρη, Γιάννης Πάριος, Ρίτα Σακελλαρίου, Μαρινέλλα, Στέλιος Καζαντζίδης, Άλκηστις Πρωτοψάλτη, Ρένα Βλαχοπούλου, Νάνα Μούσχουρη, Δημήτρης Μητροπάνος, Άννα Βίσση, Ελευθερία Αρβανιτάκη, Πίτσα Παπαδοπούλου, Αλίκη Βουγιουκλάκη, Μαίρη Λίντα, Αντώνης Βαρδής αλλά και πολλούς της πιο πρόσφατης γενιάς όπως οι Αντώνης Ρέμος, Νατάσα Θεοδωρίδου, Νότης Σφακιανάκης, Δέσποινα Βανδή, Γιάννης Πλούταρχος, Νίκος Βέρτης, Πασχάλης Τερζής, Κωνσταντίνος Αργυρός, Βασίλης Καρράς, Έλενα Παπαρίζου, Μιχάλης Χατζηγιάννης κ.α.

Την σεζόν 2018-2019 μεταπήδησε από το ραδιόφωνο και στην τηλεόραση συμμετέχοντας στην καθημερινή ψυχαγωγική εκπομπή «Ευτυχείτε» στο Open TV, την σεζόν 2020 - 2021 στην εκπομπή «Σου Κου Family» και την σεζόν 2021-2022 στην εκπομπή  "Love it" στον Σκάϊ. 

Παραπομπές

Έλληνες ραδιοφωνικοί παραγωγοί
Έλληνες άνδρες τηλεπαρουσιαστές